Det samlede byggeri skulle være mindre, og det samme gjaldt antallet af højhuse, og de skulle i øvrigt placeres anderledes, så de ikke skæmmer DSB-arkitekt Heinrich Wencks gamle hovedpostbygning fra 1912. Desuden skulle byggeriets lukkede facader åbnes mere op.

Mere eller mindre sådan lød budskabet, da et flertal i Københavns Kommunes teknik- og miljøudvalg før sommeren vendte fingeren nedad til det første udkast til et nyt kæmpebyggeri på den såkaldte postgrund og satte processen mod en ny lokalplan på pause. Det er Danica Pension, som sammen med det amerikanske investeringsselskab Black Rock vil erstatte den nedlagte postterminal med et enormt kontorbyggeri, der ud over et nyt hovedkvarter for Danske Bank-koncernen også skal rumme andet erhverv, boliger og hotellejligheder.

Kravet om færre kvadratmeter nægter bygherren dog at efterleve, fremgår det af et revideret forslag fra Lundgaard & Tranberg Arkitekter, som Danica har sendt til kommunen, hvor teknik- og miljøudvalget i dag diskuterer postgrunden på ny.